Barski ljetopis

„E.T. VANZEMALJAC“ , režija: Stiven Spilberg
2020-09-18 20:00 UTC | Ljetnja pozornica Doma kulture
„E.T. VANZEMALJAC“
Režija: Stiven Spilberg
„E.T. vanzemaljac“ je film koji govori o neobičnom prijateljstvu dječaka i vanzemaljca E.T.-a Naime, za vrijeme posjete Zemlji, grupa vanzemaljaca bude slučajno otkrivena od strane ljudi. U toj panici, pridošlice na Zemlju pobjegnu u svoj brod i napuste Zemlju, ali, zaboravili su na malenog vanzemaljca, koji se tada nađe posve sam, ostavljen, na njemu nepoznatoj planeti, daleko od svoje kuće. Na svu sreću, on ubrzo nađe prijatelja i srodnu dušu u desetogodišnjem Eliotu, koji ga je slučajno otkrio tražeći hranu. Eliot se nakon početnog straha približi vanzemaljcu i ostvari prvi kontakt. Nakon što je uvidio da je vanzemaljac krhko biće kojem treba pomoć, Eliot ga prihvati kao svog prijatelja i odluči ga nazvati I.T. Maleni.
Uloge: Henri Tomas, Di Volas, Robert MekNoton, Dru Barimor i Piter Kojoti.

„MUĆKALICA“ (Ratatouille), režija: Bred Bird
2020-09-25 20:00 | Ljetnja pozornica Doma kulture
„MUĆKALICA“ (Ratatouille)
Režija: Bred Bird

„MUĆKALICA“ (Ratatouille)je američki kompjuterski-animirani film studija Pixar iz 2007. godine. Dobitnik je brojnih nagrada od kojih su najznačajnije Oskar, Zlatni globus i BAFTA za najbolji animirani film.
U „Mućkalici“, Remi je pacov sa magičnim kulinarskim vještinama. Njegovo čulo mirisa je toliko prefinjeno da on odbija da jede smeće, a ostali ga koriste kao „detektor otrova“ jer mirisanjem može da kaže kada je nešto otrovno. Međutim, njegova želja je da postane šef kuhinje, i šansa mu se ukazuje kada upozna Linguinija, domara u poznatom pariskom restoranu Gusteau’s. Krijući se ispod Linguinijeve kape, Remi pomaže mladiću da pravi jela nevjerovatnog ukusa. Uskoro, po gradu se proteže glas za Gusteau’s, a Linguini uspijeva da zarobi srce djevojke iz snova. Ali onda nastupaju nevolje.

Konferencija "FESTIVALI U DOBA KORONE"
2020-09-27 21:30 | Plato ispred Dvorca kralja Nikole
Trideset treće izdanje “Barskog ljetopisa” biće zatvoreno održavanjem treće konferencije „Festivali u doba korone“, koja je otvorena na festivalu Kotor Art i odakle je pokrenuta nedavno usvojena inicijativa za povećanja broja publike na kulturno-umjetničkim manifestacijama. Druga konferencija na ovu temu biće održana 8. septembra u sklopu festivala FIAT, dok će njena završnica upravo biti na Ljetopisu.
Svoja gledišta o datoj temi i ovogodišnjim planovima, u odnosu na okolnosti epidemije, kao i o pitanjima pozicije, uticaja, značaja mjesta i smisla festivala u kriznim vremenima izložiće direktori i direktorke najznačajnijih kulturnih manifestacija u zemlji.
Osim pitanjima uticaja epidemije na održavanje festivala i njihovo mjesto u izazovnim društvenim okolnostima, učesnici će se baviti i aktuelnim i budućim formama, načinima i sadržaju koji festivali komuniciraju sa publikom, kao i definisanjem novog, nadano i boljeg, i u pogledu života festivala.
Ovaj će program biti emitovan uživo i preko Fejsbuk stranice festivala.

„Barske priče, knjiga treća“ autor Milan Vujović
2021-07-16 20:30 | Dvorac kralja Nikole
Drugo veče 34. Barskog ljetopisa biće posvećeno autoru iz grada pod Rumijom. Ispred Dvorca kralja Nikole od 20.30 časova biće predstavljena knjiga „Baske priče“ autora Milana Vujovića, treća iz ovog serijala u sklopu programa bARS koji je posvećen autorima iz Bara.
Ova knjiga vraća duh Bara koji danas živi u sjećanjima, kroz anegdote ljudi koji su ga činili jedinstvenim. Od Starog Bara do Pristana i Topolice, od Mrkojevića do Spiča, od kafane “Lovćen” na Pristanu do kafane “Lovćen” u Lamelama kao kroz transferzalu prolaska iz jedne u drugu dimenziju urbanog Bara, kroz pripovijedanje živi vrijeme kad se kroz šalu i doskočicu sve lakše proživljavalo, ali i uz brigu da ta “gimnastika duha” nekoga ne povrijedi.
Djelo čini 127 priča, 57 narodnih umotvorina (izreka, doskočica, poslovica…) i 38 fotografija svih brodova “Prekookeanske plovidbe” iz ličnog arhiva Gorana Grkovića.
Milan Vujović (1959), novinar, književnik i publicista, rođen je u Baru, gdje je završio osnovnu i srednju školu, a diplomirao je na Pravnom fakultetu u Beogradu. Zaposlen je kao novinar u Radio Baru. Četvrt vijeka bio je dopisnik beogradske “Politike” iz Bara. Piše blog na on-line izdanju „Vijesti“. Dobitnik je nagrade Aktiva novinara Bara “Božidar Boško Milošević“ 1997. godine, nagrade Udruženja novinara Crne Gore 2000. godine i Nagrade oslobođenja Bara, 2019. godine. Objavio je desetak knjiga, među kojima i tri romana: “Agnostik ili kako je Jagoš završio pravo”, “Ništa se nije promijenilo” i “Počelo je s nesanicom”, dvije o šahu, kao i dvije knjige “Barskih priča”. Treći tom iz ovog serijala (Autorsko izdanje, 2021) objavljen je u aprilu 2021. godine.

„Priče sa zapadne strane“ autor Savo Markoč
2021-07-23 20:30 | Dvorac kralja Nikole
Knjiga „Priče sa zapadne strane“ autora Sava Markoča biće predstavljena u okviru programa bARS. Nova knjiga Markoča objavljena je nedavno u izdanju “Grafičkog atelja CG”, a dolazi nakon zbirke “Kula od sjećanja i druge priče” koja je objavljena 2018. godine.
„Naslov rukopisa Sava Markoča nagovještava nam da je riječ o knjizi koja je svojom tematikom zagledana kako prema američkom kontinentu, tako i prema književnim uzorima i meta temama, jer je već sam motiv filma West side story izažet iz osnovne Šekspirove postavke – dvoje mladih i zaljubljenih. Zaista, već na početku ovog rukopisa otkrićemo da je Zapadna strana metafora ne samo za geografski prostor već i za duhovnu auru koja se uzdiže nad tim prostorom, a kojoj svoj pečat daje američka književnost s početka XX vijeka. Markoč pripovijeda i ne daje nam priče epskih razmjera, već obične životne priče, ne tematizuje velike tragedije, već svoje relativno male, ne daje nam romantične melodije, već ljubav običnog čovjeka. Pisac riječima slika svijet svakodnevice, njegovog tihog i pomalo marginalnog trajanja. ‘Gledamo’ stare dame, studente, italijanske imigrante u Zapadnoj strani, naivne jednostavne djevojke, pohotne svještenike, naizgled srećne parove, trgovačke putnike, ocvale striptizete. Sigurnim pripovedačkim glasom pisac ulazi u život malih ljudi sa Zapadne strane, sabirajući ih u zajedničku književnu sugestiju -mi ćemo prepoznati sebe u tuđim sudbinama, zaživećemo u oblacima dima, alkohola, kamp-prikolica i obojiti naš svijet bojama Markočevih likova“, napisala je o ovoj knjizi Ana Bošković, dramski pisac i prevodilac.
Savo Markoč (1963) je rođen u Baru, gdje je završio osnovnu i srednju školu, a diplomirao je na Nastavničkom fakultetu u Nikšiću, na odsjeku za engleski jezik i književnost. Kratko je radio kao nastavnik, dok je veći dio radnog vijeka proveo u nekoliko pomorskih agencija. Usput se bavio istraživanjem. U četrdesetim godinama otkrio je ljubav prema kamenu, a u pedesetim ka pisanju kratkih priča, kojima se posvetio. Živi, radi, kleše i piše u Baru.

„Zlatana – poslednji čuvar ognjišta“ autor Ranko Vujačić
2021-07-30 20:30 | Dvorac kralja Nikole
Knjiga „Zlatana – posljednji čuvar ognjišta“ Ranka Vujačića biće predstavljena na Barskom ljetopisu. Ovo je šesta knjiga Vujačića, a ovoga puta inspiraciju je našao u mukutrpnom i podređenom položaju žene na selu u podlovćenskoj Crnoj Gori do Drugog svjetskog rata.
Ranko Vujačić (1948) rođen je u Baru, na Pristanu. Osnovnu školu i Gimnaziju završio je u Baru, Višu Ekonomsku školu u Beogradu, a Pomorski fakultet u Kotoru. Čitav radni vijek proveo je u rodnom gradu, gdje se i penzionisao. Objavio je pet knjiga: “Priče oko Rumije”, romane “Saga – Pristan i Pristanjani” i “Bona”, zatim “Goranov put do tranzicije” i “Pasje godine”. Roman “Zlatana – posljednji čuvar ognjišta” objavljen je 2020. u izdanju NVO “Nekazano” Bar.

Izložba fotografija „Bar. Ljudi.“
2021-08-01 | Šetalište kralja Nikole, Crna Gora
Izložba fotorafija „Bar.Ljudi.“ biće upriličeno u oviru programa bARS. Izložbom se nastavlja niz aktivnosti na očuvanju i promociji kulturno-umjetničkog nasljeđa barske opštine. Postavku potpisuju NVO Mediteran Multimedia i Media Pro – Foto studio “Petović”. Ova izložba je svojevrsni poklon nevladinog sektora svome gradu i Ljetopisu kao najvažnijoj kulturnoj instituciji, jer je na prikupljanju i izradi fotografija radio tim od dvadesetak ljudi iz svih sfera javnog života Bara. Izlaganje na otvorenom fotografija ljudi koji su obilježili dalju i bližu prošlost grada i opštine, omogućiće da što veći broj Barana i njihovih gostiju zakorači u svojevrsni vremeplov.

Hommage Zoranu Gojiću, autoru knjige „Podrumijske priče“ govori Neđeljko Đurović
2021-08-06 20:30 | Dvorac kralja Nikole
Omaž autoru Zoranu Gojiću obilježile posljednje veče Barskog ljetopisa. Veče je osmišnjeno kao promocija Gojićeve knjige „Podrumijske priče“. O njemu će govoriti Neđeljko Đurović.
Zoran Gojić (Bar, 1973) više od tri decenije je slušao i zapisivao priče i legende iz okoline Bara. Bio je izuzetan poznavalac grada i okoline – običaja, govora i ličnosti koje su obilježile zajednički život žitelja sve tri vjere. Njegov doprinos pri izradi nekoliko monografija o našem gradu bio je od suštinskog značaja za rasvjetljavanje događaja i sudbina opisanih u njima. Preminuo je juna 2021. godine, a Gojićevu jedinu knjigu “Podrumijske priče” (Mediteran Multimedia, 2021), koja je zbir biranih legendi, priča i anegdota koje je sakupljao, predstaviće njegovi prijatelji.

"Čedo i njegova đeca“ - dvije generacije Lekića u ateljeu
2022-07-19 20:30 | Galerija “Velimir A. Leković”
“ČEDO I NJEGOVA ĐECA“ – DVIJE GENERACIJE LEKIĆA U ATELJEU
IZLOŽBA RADOVA ČEDA, JOKA I JELENE LEKIĆ

Čedo Lekić bio je prvi topolički vajar, u čiji su atelje u Lamelama dolazile generacije barskih pionira i omladinaca, da krišom vire kako u bakru, gvožđu i kamenu nastaju umjetnička djela.
Čedomir Čeko Lekić (Komarno, Crmnica, 1941) se sa porodicom odmah nakon Drugog svjetskog rata doselio u Gretvu, u Stari Bar. Tu je učio osnovnu školu, a u radionici Jovovića “krao zanat” rada u drvetu. Poslije završene polumature, dobio je stipendiju od Luke Bar i otišao u Titograd da pohađa Industrijsku školu. Tamo su zapazili njegov izuzetan talenat za ručnu obradu željeza. Počeo je 1965. godine ozbiljnije da se bavi umjetnošću, stvarao je radove u bakru, aluminijumu, drvetu, kamenu, skulpture od željeza…
Polovinom 1972. godine upoznao je Đinu Perić, koja će ga punih 40 godina pratiti i podržavati u umjetničkim i životnim poduhvatima. Bila je njegov kritičar, savjetnik i podrška za sve, pa i za umjetnost. Đina i Luka Bar ostali su Čedova konstanta za cio život.
Od 1973. je počeo da izlaže, a u Sutomoru 1974. dobija prvu nagradu na grupnoj izložbi domaće radinosti. Te godine, jedan njegov rad stiže i u Bari, gdje je reljefna slika u bakru sa motivom mora bila izuzetno zapažena.
Novembra 1976. godine dobija najveće opštinsko priznanje – Nagradu oslobođenja Bara i postaje član Udruženja likovnih amatera Crne Gore. Na prvoj zajedničkoj izložbi Udruženja, njegov rad u kestenovom drvetu “Vapaj” dobija nepodijeljene pozitivne kritike. Nizale su se izložbe, grupne i samostalne (Bar 1978, 1980, 1983, 1984, Titograd 1977, Bar 1979 – dvojna izložba sa Muharemom Muratovićem). Njegovi radovi bili su uvršteni u dvije značajne zajedničke izložbe početkom XXI vijeka – “Kamen je znamen” (2000) i “Legenda o gvožđu” (2001).
Preminuo je 8. avgusta 2012. godine. Iza njega su ostali mnogi radovi. Neke je prodavao, neke poklanjao prijateljima i rodbini, a neki krase sale ustanova u Crnoj Gori. Neki plove okeanima, a neki odolijevaju zubu vremena kao grobne biste prijatelja koje je sačuvao od zaborava. Neki su i ukradeni iz sala koje su decenijama krasili.

Čedova đeca Joko (1982) i Jelena (1985) su završili Filozofski fakultet (Italijanski jezik) i Fakultet za turizam, ali su od oca naslijedili dar za likovnu umjetnost. Njihove skulpture krase domove prijatelja, a Joko je, sa apokaliptičnim figurama u gipsu, bio učesnik nekoliko grupnih izložbi u Baru.
Ovo je prva izložba radova Čeda Lekića nakon 38 godina.

Radomir Petrić i Sabrija Vulić: „Pola vijeka stvaralaštva Muharema Muratovića", monografija
2022-07-22 21:00 | Dvorac kralja Nikole
RADOMIR PETRIĆ I SABRIJA VULIĆ: „POLA VIJEKA STVARALAŠTVA MUHAREMA MURATOVIĆA“, monografija
Moderatorka: Maja Tomović

O monografiji:
Projekat „Pola vijeka stvaralaštva Muharema Muratovića” obuhvata izradu monografije posvećene ovom uglednom crnogorskom slikaru rodom iz Mrkojevića i njegovom vrijednom jubileju od značaja za savremenu crnogorsku likovnu scenu.
Na preko 160 stranica obuhvaćene su sve faze Muratovićevog stvaralaštva, o kojem je stručni sud dao uvaženi crnogorski likovni stvaralac i kritičar Slobodan Slovinić u eseju „Genius Loci”.
Predstavljeno je preko 110 reprodukcija najbitnijih Muratovićevih likovnih ostvarenja, njegove najvažnije izložbe kroz kritike eminentnih istoričara umjetnosti Crne Gore i regiona, kao i umjetnikove pjesme i razmišljanja o aspektima koji su ga oformirali kao stvaraoca.
Projekat je podržao Fond za zaštitu i ostvarivanje manjinskih prava Crne Gore na svom godišnjem konkursu.
Monografiju potpisuje urednički tim Radomir Petrić i Sabrija Vulić.
O autorima:
Radomir Petrić je novinar i urednik portala Feral.bar. Predsjednik je NVU Sua Sponte, dugogodišnji novinar ND Vijesti iz Bara i saradnik više domaćih i regionalnih medija.
Sabrija Vulić, urednik je II programa TVCG i predsjednik Savjeta Muslimanskog naroda Crne Gore. Pokretač je lista “Glas Mrkojevića” i dugogodišnji saradnik brojnih medija iz Crne Gore i regiona.

Predrag Milović: „Košarkaške i druge priče", kratke priče
2022-07-25 21:00 | Košarkaški teren kod Gimnazije
PREDRAG MILOVIĆ: „KOŠARKAŠKE I DRUGE PRIČE”, kratke priče, (drugo, dopunjeno izdanje)
Moderator: Željko Milović
O djelu:
Riječ je o zbirci priča poznatog košarkaškog trenera iz Bara, koji od 1989. živi u Sloveniji, vodi tamošnje ekipe u kontinuitetu 33. godinu, i oglašava se kolumnama na web-sajtovima i u časopisima.
Knjiga „Košarkaške i druge priče” je podsjetnik na pionirske dane košarke u gradu pod Rumijom, zbirka anegdota, ali i preciznih informacija i zabilješki iz dnevnika koje je Milović decenijama vodio tokom igračke i trenerske karijere. Pored ostalog, čitalac stiče uvid o postojanju prvog neformalnog kluba „Gimnazijalac”, nastanku prvog registrovanog kluba „Mladost”, ulasku u Drugu, pa u Prvu B ligu Jugoslavije, zlatnim danima ženske košarke u Baru tokom osvajanja Lige i Kupa Crne Gore… kroz sentimentalnu prizmu nostalgije za rodnim krajem. Djelo oživljava Bar sedamdesetih i osamdesetih: u njemu su autorovi prijatelji iz djetinjstva i mladosti, košarkaši koji su odavno posljednji put stupili na parket sale, betonski i tereni osnovnih škola, jeftini jugoslovenski hoteli, putovanja na utakmice taksijem, dječaci predugačkih ruku i nogu, djevojčice nježnih pokreta koje se razgoropade na terenu, barake Trudbeničkog naselja, hotel „Agava”, Bedžetijeva slastičara, parapet pored mora, diskoteka „Crveni talas”, „Tarini” autobusi… i lepeza barskih oriđinala koji su ostavili pečat u životu grada, na području od drvenih gatova do Zgrada solidarnosti i Pivnice, od Madžarice do Stare raskrsnice…
O autoru:
Predrag Peđa Milović rođen je 28.09.1959 u Podgorici, ali se preselio u Bar 1966. gdje je završio osnovnu školu „Meksiko”, a zatim i gimnaziju „Niko Rolović”. Studirao je na podgoričkom Pravnom fakultetu u , ali zbog posvećenosti košarci i upisa na Višu trenersku školu u Beogradu 1984. godine nikada nije diplomirao. U Sloveniju se preselio 1989. godine gdje i danas živi sa porodicom. Svoj život je posvetio sportu. Prvobitno se bavio fudbalom, zatim atletikom i odbojkom, a kada je radničko trudbeničko naselje na Madžarici, gdje je živio, dobilo koš zavolio je košarku i ostao joj vjeran.
Knjigu „Košarkaške i druge priče” posvetio je svojim unucima Nikši, Fjodoru i Luki.

Željko Milović i Anto Baković: „Bar. Događaji.", izložba fotografija
2022-08-01 20:30 | Korzo kod statue Popa Dukljanina
ŽELJKO MILOVIĆ I ANTO BAKOVIĆ: „BAR. DOGAĐAJI.“, izložba fotografija
O izložbi:
Izložba starih fotografija „Bar. Događaji.“ je nastavak prošlogodišnje postavke „Bar. Ljudi.“ u saradnji NVO Mediteran Multimedia i Barskog ljetopisa. Cilj izložbe je podsjećanje na ljude koji su ugradili dio sebe u temelje modernog i savremenog Bara i događaje koji su promijenili izgled i funkcionisanje grada i opštine. Postavka na atraktivnom mjestu, barskom korzou, omogućava da fotografije vidi mnogo veći broj ljudi, Barana i njihovih gostiju, nego što bi bio slučaj u zatvorenim prostorijama. Na izložbi „Bar. Događaji.“ biće izloženi snimci iz fundusa višedecenijskog hroničara objektivom Anta Bakovića, ali i radovi drugih, mahom anonimnih fotografa, iz prve polovine XX vijeka.

O autorima:
Željko Milović (Bar, 1968) je književnik, novinar i publicista, urednik portala Bar Info. Prvi je laureat godišnje nagrade časopisa „Komun@“ za promociju i valorizaciju kulturne baštine Crne Gore i dobitnik književne nagrade „Ćamil Sijarić“ za zbirku pripovijetki. Autor je 12 knjiga poezije i proze, samostalni autor ili koautor 8 monografija i prigodnih publikacija o Baru, te jedne monografije o crnogorskoj pop-rock muzici. Autor je i dokumentarnog filma „Bar na vremenskoj kapiji“. Urednik je u izdavačkoj kući „Mediteran Multimedia“ iz Bara. Ovo je treća izložba fotografija i memorabilija koju potpisuje Željko Milović („Najljepše su pjesme tebi ostale – prve tri decenije barskog pop-rocka“, „Bar. Ljudi.“).

Anto Baković (Split, 1947) fotografijom profesionalno počinje da se bavi krajem šezdesetih godina, kao mladi hipik koji je lutao širom SFRJ, kada su mu prvi radovi objavljeni u „Slobodnoj Dalmaciji“. Od januara 1977. živi u Baru. Slobodni fotograf postaje 1986. godine, a dvije godine kasnije pokreće poznati foto-video studio „Yugophoto“. Njegove fotografije iz Bara objavljivali su svi važniji dnevni i revijalni listovi sa prostora nekadašnje Jugoslavije. Imao je nekoliko samostalnih izložbi („Ne žmurimo pred lošim stvarima“, „NATO u misijama mira – Bar južna vrata Jadrana“, „Topolica u oku Anta Bakovića 1977-1990“, „Četrdeset godina od zemljotresa 1979“…) i učestvovao u velikom broju grupnih i on-line postavki. Autor je zbirke poezije „Obično oko nasukano“ i koautor knjige “Tradicionalna barska kuhinja”. Bio je jedan od prvih članova Udruženja književnika “Ars Antibari”, član uprave Biciklističkog kluba Bar, predsjednik Udruženja ronioca Bara, jedan od osnivača Društva Dalmatinaca u Baru, predsjednik NVO Mediteranski centar fotografije, pokretač „Mont press photo“ konkursa za najbolju novinsku fotografiju u crnogorskim medijima, jedan od pionira barskog internacionalnog TV festivala za čije je prvo izdanje usnimio film, pokretač projekta „Omnia Vita Ex Mare”… Danas je urednik portala „Jedro“.

Mirsad Kurgaš: „Česme (hajrati i zadužbine u barskom kraju)"
2022-08-01 21:30 | Dvorac kralja Nikole
MIRSAD KURGAŠ: „ČESME (HAJRATI I ZADUŽBINE U BARSKOM KRAJU)
Moderator: Radomir Petrić

O djelu:
SVJEDOČANSTVO O KULTURI PROŽIMANJA TRIJU RELIGIJA
“Knjiga “Česme, hajrati i zadužbine u barskom kraju“ autora Mirsada Kurgaša predstavlja značajan doprinos istraživanju ukupnog kulturnog nasleđa barskog kraja. Kurgaš je na veoma kvalitetan način uspio da istraživački obuhvati impozantan broj zadužbina iz različitih vremenskih perioda koje u cijelosti ili djelimično i danas postoje a svjedoče po izuzetnoj razvijenoj kulturi življenja u ovom drevnome gradu na obali Jadranskoga mora. Doima se izuzetno kvalitetni i njegov originalni i nepristrasni pristup jer obrađuje zadužbine i javna dobra te i druge objekte kako bošnjačko, albanske, muslimanske tako i srpske, crnogorske, albanske, pravoslavne – katoličke spomenike što svjedoči o kulturi prožimanja triju religija koji izgrađuju poseban identitet ovoga kraja, posve originalan i autentičan. Također njegov istraživački osjećaj usmjerio ga je ispravno da u svom djelu podjednako tretira spomenike iz urbanog i ruralnog okružja ovog prostora čime je postigao da čitalac ima cijelovitu sliku svih oblika društvenog osjećaja i
odgovornosti spram drugih u svom neposrednom okruženju. Način obrade svakog pojedinačnog spomenika izuzetno je precizan, podkrijepljen adekvatnim činjenicama, kao i prilozima fotografije svakog od tih spomenika uz transcript epitafa koji sadrže poruke htitora i vakifa i najčešće podatke o njima, povodima izgradnje te datumima datiranja spomenika. Kod pojedinih spomenika čak ima i izvore, to jest autentična svjedočenja starosjedilaca da je na njima u prethodnim vremenima stajao drugi zapis, kao što je slučaj kod česme na
lokalitetu Gornji Stari Sušanj.
Odabir rada na ovakvom istraživačkom projektu predstavlja visprenost Mirsada Kurgaša, jer su ovakvi hajrati i zadužbine najbolji svjedoci prisutnosti nekog naroda na određenom lokalitetu. Njima se, posebno kod onih koji imaju sačuvane autentične zapise, potvrđuje prisustvo i uvriježenost nekog naroda na tom prostoru. Pored toga oko česama su se, kao javnih dobara, uvijek okupljali ljudi i one su predstavljale neku vrstu sastajališta te nerijetko orijentira i simbola – što svjedoči o tome da predstavljaju važan biljeg koji je narodu služio kao putokaz i smjernica. To zapravo znači da se oko njih odvijao život, te su stoga nerijetke legende, mitovi, hićaje, skaske I druge priče koje je Kurgaš vrlo uspješno inkorporirao u svoj tekst sa preciznim izvorima njihovog bilježenja.
(…)Ovo djelo ozbiljan je prilog i važan polazični materijal za neke buduće istraživače koji se budu htjeli baviti izradom kulturno – historijske monografije barskog kraja, jer je na mikroplanu kroz uzorak tek jednog dijela znamenitosti sveobuhvatnim pristupom dokazalo svu slojevitost, bogatstvo i trajnost naroda na ovome prostoru. S druge strane, može poslužiti i kao veliki znak upozorenja da se priličan broj ovih hajrata i zadužbina restauriraju, obnove i zaštite od daljnjeg urušavanja I propadanja. Istraživačka dosljednost i upornost Mirsada Kurgaša dovela je do toga da u svojoj knjizi obradi čak i one skoro pa upotpunosti nestale objekte ove vrste, čime je učinio značajnu uslugu onim institucijama i odgovornim ljudima u njima koje trebaju voditi brigu o njima.
Iz svih probrojanih razloga knjigu “Česme, hajrati i zadužbine u barskom kraju“ toplo preporučujemo jer smatramo da je veoma važan doprinos kako kulturi pamćenja i sjećanja tako i istraživanju, zaštiti i očuvanju kulturno – historijskog nasleđa ne samo Bara i Crne Gore već šireg balkanskog prostora jer se kroz prožimanje ovih spomenika ustvari jasno oslikava I prožimanje najznačajnih naroda ovog prostora. Isto tako, knjigu preporučujemo kako stručnoj javnosti tako i širim čitalačkim krugovima koji će se kroz nju moći podrobno I naučno utemeljeno informirati o svim važnim objektima ove vrste u barskome kraju, ali i naučiti kulturi zajedničkoga života i dijeljenja jednog prostora sa drugima i drugačijima.”
Dr Jahja Fehratović

O autoru:
Mirsad Kurgaš (1961, Bijelo Polje) diplomirao je na Višoj školi unutrašnjih poslova u Beogradu. Kao student, bio je predsjednik partijske organizacije na VŠUP u Zemunu. U periodu od 1984. do 1992. godine radio je kao Viši inspektor u službi Republičkog ministarstva unutrašnjih poslova. Od 1997. godine živi i radi u Baru kao samostalni preduzetnik Zlatarskooptičarske radnje “Mirza”.
2010. godine osniva NVO “Broj 19 – Number 19”, sa ciljem promovisanja i afirmacije vjerskog, kulturnog i istorijskog nasljeđa crnogorskih građana islamske vjeroispovijesti kao autohtonog evropskog naroda, kao i revitalizacije i očuvanja vjerske i kulturne baštine i međusobnog upoznavanja i dijaloga uz širenje kulture, mira, tolerancije, razumijevanja i suživota među narodima, vjerama i kulturama u Crnoj Gori i šire.
Kao rezultat naučno-istraživačkog angažovanja u oblastima revitalizacije i očuvanja vjerskog i kulturnog identiteta crnogorskih građana islamske vjeroispovijesti (promocije knjiga, okrugli stolovi, tribine, izložbe…) kao i aktivnosti na humanitarnom planu bez obzira na rasu, pol, vjeroispovijest kako u Crnoj Gori tako i van nje, objavio je i preko tri stotine članaka, a uz to je i zaslužan za proglašenje Mevluda Hafiza Gaševića kao nematerijalnog kulturnog dobra Crne Gore. Suosnivač je džemata “Novi Bar” i prve Islamske knjižare u Baru.
Kao autor i dopisnik agencije SANA, objavio je i brojne članke u Glasu Islama i Reviji Sandžak.
Otac je troje djece i djed sedmoro unučadi.

dr Zoran Živković: „Sa okusom soli", eseji
2022-08-05 21:00 | Dvorac kralja Nikole
dr ZORAN ŽIVKOVIĆ: „SA OKUSOM SOLI“, eseji
Moderatorka: Maja Simović

O djelu:
U naslovu ove knjige je zvuk čuvene pesme poznatog italijanskog kantautora Đina Paolija “Sapore di sale, sapore di mare”, koja je u nas poznata u prepevu Arsena Dedića.
I ne samo zbog toga, prirodno je da ovu knjigu izvesnog senzibiliteta ali ne i manje važnih preokupacija, otvara pravi mediteranski triptih, i to posvećen Federiku Feliniju, Voju Staniću i Arsenu Dediću.
I Felini, i Stanić, kao i Dedić, čine mediteranski trio čiji uticaj, ako ga je zaista bilo, sad bih želeo da je bio veći i značajniji. I to ne samo na mene samog, i ne samo na svet koji znam.

O autoru:
Zoran Živković je rođen 1958. godine u Novom Sadu. Osnovnu školu i gimanziju završio je u Baru, da bi studije jugoslovenske književnosti započeo na Filozofskom fakultetu u Novom Sadu. Diplomirao je, magistrirao i doktorirao na beogradskom Fililoškom fakultetu. Autor je knjige „Mediteranski svetionik“ za koju je 2019. godine dobio nagradu Vukove zadužbine za nauku.
Objavio je brojne radove u zbornicima i stručnim časopisima, kao i tekstove u poznatim nedeljnicima i dnevnim listovima.
Bio je dugogodišnji novinar i urednik Radio Bara, jedan od njegovih prepoznatljivih glasova (i lica) osamdesetih.

Jovan Jerkov: „Biophotonic", performans - instalacija
2022-08-20 20:30 | korzo ispred Dvorca kralja Nikole
JOVAN JERKOV : „BIOPHOTONIC“, performans – instalacija

O projektu:
„Ljudi su počeli da recikliraju i čovjekovo tijelo. Hoće li duša u budućnosti ostati ista? Hoće li se jednog dana reciklirati i duša? Ako uopšte bude duša koje mogu (ponovo) da se recikliraju. Odgovore potražite u instalaciji BIOPHOTONIC. Ova instalacija predstavlja omaž kompakt diskovima (CD) i svim optičkim digitalnim medijima koji su refleksija svoga vremena, kao i generaciji koja je odrasla uz njih. 17. avgusta se navršava 35 godina od pronalaska CD-a. Informacije koje su upisane na CD-u predstavljaju odraz vremena koje smo proživjeli. One su nam ujedno pomogle da se obrazujemo ili informišemo. Sada i sama pomisao na određeni CD, evocira uspomene, emocije, kod tog vremena i na specifičan način nas vraća u one trenutke koje smo proveli čitajući, gledajući ili slušajući podatke sa njega. Noseći informacije iz tog vremena, CD nas je ujedno pripremio za novi tehnološki skok… CD-ovi se ispisuju svjetlošću i sadrže podatke koje može da „pročita“ samo svjetlo uz upotrebu tehnologije. Za neke CD-ove smo vezani i emotivno, kao što je to slučaj sa nekim predmetima koje više ne koristimo. Ta neraskidiva veza je kulminirala u reciklažu – u fizičkom smislu. I tada se postavlja pitanje što smo, u stvari, reciklirali: emocije, predmet ili nešto treće, što će možda buduće generacije odrediti.”
Jovan Jerkov

O instalaciji:
Reciklirana umjetnost je u povoju i direktna je veza čovjeka sa potrebom da poštuje prirodu. Svakim danom ekološka umjetnost, napravljena od odbačenog materijala ili zaboravljenih predmeta, ima sve više pristalica čija je potreba da takvim stvarima udahnu novi život. Crna Gora je ekološka država i, u skladu sa stalnom potrebom da se sve više podiže svijest o zaštiti životne sredine i recikliranju, pred vama je instalacija BIOPHOTONIC. Biophotonic je skup skulptura slobodno postavljenih u prostoru (sa ili bez pjedestala) koji čine instalaciju koja je napravljena od CD-ova, DVD-eva i njihovih kutija. Instalacija je vezana za datum – 17. avgust (1982). Na taj datum 35 godina pronađen je CD koji je suštinski obilježio dio digitalne ere i jednu generaciju koja je rasla uz njih. Tehnološkim napretkom CD-ovi polako odlaze u zaborav i sve više postaju fosili digitalne ere, kao što je prije njih to bio slučaj sa disketama.

O autoru:
Jovan Jerkov je rođen 1980. godine u Podgorici. Diplomirao je na Akademiji likovnih umjetnosti u Trebinju, na odsjeku za grafiku, u klasi prof. mr Mirka Toljića. Posjeduje diplome za predavanje: Likovne Kulture, Zdravih stilova života i Građansko vaspitanje. Dizajnom i marketingom se profesionalno bavi od 2006 god. Radio je kao dizajner, projekt menadžer u više dizajnerskih kuća i štamparija, kao i na poziciji direktora marketinga u Eurosalonu i Homemarket-u. Ima i iskustvo u radu sa djecom u školskom obrazovnom sistemu kao i sa djecom posebnih potreba. Radio je na implementaciji Volcano, kladise.me na tržištu Crne Gore kao i na njegovom marketinško, dizajnersko, informatično tehničkom razvoju. Kreator je više portala kao i sajtova. Ima iskustvo i u novinarstvu, nevladinom sektoru NVO. Jedan je od osnivača “Smotre kratke video forme” (AVI-fest) koja je imala proekcije kako u Crnoj Gori tako i u inostranstvu.
Realizovao je veliki broj samostalnih izložbi i bio učesnik brojnih domaćih i međunarodnih kolektivnih.

Labud Lončar: „Sidro noći", poezija
2022-08-20 21:00 | Dvorac kralja Nikole
LABUD LONČAR: „SIDRO NOĆI“, poezija
Moderator: Milan Vujović

O djelu:
„Kako vezati nebo za zemlju, kako usidriti noć, zaustaviti vrijeme, zauzdati vjetar, natpjevati ptice, biti bestjelesan, vladati svjetlom, biti vlasnik bar jedne zvijezde? Kako istinski spoznati sebe? Kako podijeliti komad beskraja, parče vremena i zrno suštine? Kako iz tišine sopstva preći u božansko sazvučje? Dati sebe? Ljubavlju! Primiti tuđe svjetove i pretvoriti ih u svoje – stopiti ih sa svojim.
Ljubav – iluzija koja nas čini življim, ili suština i cilj životnog putovanja?! Možda ćemo do nekih odgovora koje i sami očekujemo doći čitajući knjigu Labuda Lončara, u kojoj je sabrao sve svoje ljubavne pjesme napisane do sad. Možda će se otvoriti i neke dileme, ali ono što je sigurno je to da ćemo se uvjeriti da, iako je ljubav kao motiv za pisanje poezije mač sa dvije oštrice… iskušenje pjesniku da lako sklizne u lično, pa se sa ivice sunovrati stihom u ponor trivijalnosti i spomenarski lakog i lakomislenog – ova knjiga uvjeriće nas u suprotno. U njoj je dokaz da se sa te ivice može preći i u vanvremeno, u stihove vrijedne čitanja, dostojne ljubavi i snage koja uzdiže riječ na božanske visine.“
Slobodan Zoran Obradović

„Njegova metafora je čista, umivena kao suza devojačka, ili kap rose sa rascvetalog pupoljka, epiteti, opisni pridevi i ukupna slikovna poruka, na najviši stepen izvedena, te mu skaz ni u čemu ne oskudeva, darujući čitaocu nesvakidašnju lepotu umetničkog tajanstva, u stihove pretočene.
Labudove pesme nemaju zavijenu formu, ne skrivaju tajanstvene poruke, ne predstavljaju ogoljenu formu započetog a ne završenog, one su same po sebi otvorene, pregledne, jasne, čitljive i razumljive, govore o najlepšem ljudskom osećanju, o fizičkoj i čulnoj vezi između muškarca i žene, o njihovom slatkom umoru, koji je rekapitulacija nove draži, za koju je teško naći nove, stajaće reči, sa potpunim značenjem onoga što pesnik želi da kaže.
A Labud ume da kaže, čini to na jedan maestralan način, kao što i priliči dobrom pesniku koji je odavno ovladao svojim fundamentalnim stilskim posebnostima, tehnikom zvuka i značenja, eufonijom, ritmom, metrom i drugim pojedinostima jezičke kreacije u tvorbi stiha i sroka.“
Doc dr Rade Vučićević

O autoru:
Labud N. Lončar, rođen je 1964.god. u Ivangradu, današnje Berane. Pjesnik, prozni pisac i kolumnista. Organizator je mnogih kulturnih manifestacija i promocija i osnivač i predsjednik međunarodnog udruženja književnih stvaralaca i umjetnika „Nekazano“ iz Bara. Član je Udruženja književnika Srbije i međunarodnog udruženja književnih stvaralaca i umjetnika „Nekazano“ iz Bara, kao i mnogih drugih Udruženja književnika putem društvenih mreža. Zastupljen je u tridesetak domaćih i stranih antologija i zbornika. Dobitnik je mnogih međunarodnih i domaćih nagrada i priznanja. Pjesme su mu prevedene na engleski, francuski, njemački, poljski, ruski, bengalski, rusinski, makedonski i bugarski jezik.
Objavio je pet knjiga poezije: „Rođenje suze“, „Ostavljanja“, „Na poleđini sna“, „Ako prećutim pjesmu“ i “Sidro noći” kao i knjigu kratkih priča „Svako ostavi neki trag“. Osnivač je i urednik časopisa za kulturu i umjetnost „Nekazano“, kao i časopisa za haiku „Nekazano“ ujedno je i osnivač i glavni urednik Portala za kulturu iumjetnost „Nekazano“. Osnivač je Festivala ljubavne poezije „Pjesnik – Svetionik“. Živi i stvara u Baru.

Crnogorska bajka, multimedijalni koncert PREMIJERA
2022-08-22 21:00 | Dvorac kralja Nikole
CRNOGORSKA BAJKA, multimedijalni koncert, PREMIJERA
Autor muzike i pripovjetke: Veljko Ivanović
Izvođač: Ana Vukazić, klavir

O projektu:
Crnogorska bajka je autorski klavirsko-gitarski koncert. Bajka se sastoji iz 12 kompozicija koje će biti upotpunjene naracijom autorske pripovjetke. Prije svake kompozicije, autor će pričom dočarati svaku numeru. Kompozicije su konceptualne i napisane su hronološki.
Muzika je inspirisana etno i tradicionalnim elementima Crne Gore , kao i sama pripovjetka.
Autor muzike i pripovjetke je Veljko Ivanović. Izvođači bajke: Ana Vukazić i Veljko Ivanović.

O autoru:
Veljko Ivanović rođen je 1984.god. u Baru gdje je i završio Gimnaziju ,,Niko Rolović“. Svijet muzike otkrio je sa šesnaest godina kada je dobio prvu gitaru i od tada započinje njegovo muzičko putovanje. 2003.god. odlazi u Beograd gdje počinje da gradi svoju muzičku karijeru kao gitarista i kompozitor. Jedan je od osnivača benda NAMELESS ONE. Iako zvanično nema formalno muzičko obrazovanje, ljubav prema muzici i umjetnosti ga je oblikovala i usmjeravala da se edukuje u tom pravcu.
Komponovao je muziku i pisao tekstove za pozorište, televiziju i bendove, a najviše izdvaja saradnju sa Nevenom Božović sa kojom je radio muziku za dječju predstavu Petar Pan. 2011.godine francuska televizija „France 24“ izabrala je njegovu kompoziciju ,,Montenegro sunrise“ za svoju emisiju o Crnoj Gori. Pored muzike, posvetio se i edukaciji u oblasti glume i režije kod prof. Branislava Lečića u njegovoj privatnoj školi LEKART. Takođe je pohađao masterklas Nikole Pejakovića za scenario i kreativno pisanje kao i pjevanje kod istaknute džez pjevačice Jelene Jovović. Sa svojim bratom pokrenuo je niz projekata kao što je Youtube dječji muzički kanal pod nazivom PLANETA ZNANJA u kojem se ostvario kao kompozitor, tekstopisac, narator, animator i muzički producent, zatim kao kompozitor prvog 4K televizijskog kanala u Crnoj Gori – WoW Montenegro.
U periodu između 2005-2022 ostvario je preko hiljadu javnih nastupa, pretežno kao pjevač i gitarista autorskih i komercijalnih bendova, amaterskih i profesionalnih predstava. 2013. god. započinje saradnju sa dugogodišnjom prijateljicom i pijanistkinjom Anom Vukazić na pjesmama za autorski album “Covijek od soli”. Sudar klasike i popularne muzike odveo ih je u nove dimenzije kada su u ljeto 2021 godine osmislili koncept “Crnogorska bajka”. U međuvremenu zajedno su sarađivali na projektu DUKLJA, baletske škole ,,Princeza Ksenija” i turističke organizacije iz Podgorice, gdje je Veljko radio kao aranžer i muzički producent.
O izvođaču:
Ana Vukazić, rođena je 1985. godine u Baru, gdje je i završila nižu muzičku školu „Petar II Petrović Njegoš.“ Srednju muzičku školu nastavlja u Kotoru u klasi prof. Jelke Filipović. 2004 godine upisuje klavir na Fakultetu umetnosti u Prištini sa privremenim sjedištem u Kosovskoj Mitrovici (Zvečanu) u klasi mr. Aleksandre Trajković. Diplomirala je 2009 godine sa ocjenom 10, a kao student koji se istakao svojim prosjekom biva proglašena za studenta generacije.
Nakon studija nastavlja svoje usavršavanje i upisuje specijalističke studije na Fakultetu umetnosti u Beogradu u klasi mr. Tijane Humo. Aktivno koncertira nakon studija kao solista, klavirski saradnik i član kamernih sastava. Održala je veliki broj solističkih koncerata u zemlji i inostranstvu (Srbija, Hrvatska, Bosna i Hercegovina, Slovenija, Amerika). Više puta je učestvovala na Barskom ljetopisu. Svoj umjetnički rad zaokružila je angažmanom u predstavi Gradskog pozorišta iz Podgorice i Barskog Festivala ,,Don Kihot” u režiji Andraša Urbana kao i saradnjom sa baletskom školom “Princeza Ksenija” sa kojom je snimila četiri spota. Od 2009. god. radi kao prof. klavira i korepeticije u muzičkoj školi u Baru, i kao pedagog sa svojim učenicima osvojila je preko 70 nagrada, na raznim pijanističkim takmičenjima u Crnoj Gori, Srbiji, Bosni i Hercegovini,Makedoniji, Albaniji, Italiji i Francuskoj.

Slobodan Vučković: „Hram zlatnog lotosa, 40 godina kasnije“, multimedijalno veče
2022-08-24 21:00 | “Dublin pub”, ulica Maršala Tita
SLOBODAN VUČKOVIĆ: „HRAM ZLATNOG LOTOSA, 40 GODINA KASNIJE“
multimedijalno veče (poezija, muzika, izložba fotografija)
Moderator: Željko Milović

„HRAM ZLATNOG LOTOSA“
„Već više od dvije decenije, u raznim intervjuima i na skupnim susretima književnika, potenciram kako je najljepšu zbirku poezije ovdašnjih pisaca objavio još 1982. Slobodan Vučković. Zove se Hram zlatnog lotosa.
Bivalo je i biće u Baru i boljih pjesnika, i boljih pjesama, ali nijedna zbirka nije bila ovako raskošna, puna mirisa i boja koji vrište sa stranica, iz stihova, nijedna nije imala duh slobode i širokih prostranstava kao ova.
Vučković je do ove knjige stigao u 32. godini, nakon putovanja po svijetu, nošen neuništivim osjećajem hipi slobode koja se poklapala sa autorovim afinitetima. Bio je, naime, pjevač, izvođač, kompozitor, u monografiji crnogorskog rocka ima značajno mjesto.
Boravio je 1976. na putovanju po Istoku u “Magic Busovima” od Istanbula do Indije, što ga je inspirisalo za nagrađivanu zbirku psihodelične hermetične poezije Cvijet na kamenu (Titograd, 1980), ali i na autobiografsku putopisnu poetsku knjigu Hram zlatnog lotosa (uz putovanja kao oficir na trgovačkim brodovima), i danas u Crnoj Gori neprevaziđenu u domenu post-hipi poetskog izraza.
Knjiga Hram zlatnog lotosa je, nakon uvodne pjesme Pjesnik na putu, koja objašnjava credo čitavog izdanja, podijeljena na nekoliko poglavlja.
“Neka horovođe nategnu bubnjeve” donosi pjesme napisane u Istanbulu (Kapaličaršija ima dar da odagna teške misli), Dakaru (tam-tam, kora i balafon odzvanja u crnoj maski), Port Luisu (Lizu s Mauricijusa poznaje svaki mornar koji zna da bos hoda zelenim plažama ostrva), ispod Kilimandžara (dječak Bao Bao užarenim okom topi snijeg vrha Kibo), Singapura (podatim tijelom u ljubavi vješte Malajke) i Kabulu (oaza proizvođača hašiša iz Masar- i-Šerifa).
Slijedi “Čežnjiva pjesma punog mjeseca” od spisa nastalih u Amritsaru – Pendžab (zaboravi na ime, porijeklo i vjeru kada ulaziš u Zlatni hram), Benaresu na Gangu (zvuci sitara iz hrama na obali, miris sandalovog drveta), Agri (cio svijet zna kako voli slavni šah Jahana), Meruliju kod Nju Delhija (Ashoka mision miruje par koraka od solitera), Bengala (tražeći lik bengalca Tagore, bivam osvijetljen svijećom sa glave bogalja bez nogu i ruku), vozeći se Indijskom državnom željeznicom (prodavac čaja prodorno opominje na žeđ)… Treći pjesnički ciklus “Porculanska faza jasminovog čaja” vodi čitaoca na putovanje Kinom: Dairenom (plave, crvene, žute, crne porculanske vaze plove morima, kupe prašinu na nečijim policama), Šangaja (šampion rada fabrike Hero izlazi na glavnu kapiju), Kineskim zidom (nije se mogao sačuvati od malog cvijeta što je iznikao u kamenu).
Knjiga završava ciklusom “Hamburger i coca- cola”, pjesmama povratka u ralje moderne civilizacije, kao kontrasta dalekom istoku: iz voza Balkan- express (sufi ples bez kraja vrti se na kružnom putovanju od Istanbula do Kelna), Đenove (na trgu slavnog Andrea Dorie ni turista nema više), Roterdama (ja i moj prijatelj Dragon stišavamo mora u uzburkanim kriglama Heineken piva), luke Konstanca u Rumuniji (Marina Kotkina ima ples od sedefa), Pariza (jedan trenutak zaustavljanja na mostu na Seni dovoljan je), Njujorka (noć u Americi je budnija od dana), iz aviona preko Atlantika (reguliši časovnik kada se spustiš na aerodrom Kenedi)…
Svaka od stranica buja od treperenja čula, pisana je širom otvorenih očiju čovjeka koji u sebe upija sve moguće impresije iz raznih krajeva planete. Bavi se globalnim, ali i ličnim sudbinama; priča o antiherojima koji umiru od sifilisa, ali i o junacima koji osvajaju gradove i zemlje; govori o vječnoj ljubavi persijskih šahova ali i činovnika sa očima okruglih od pljeskavica… Pripovijeda o ribarima koji potežu mrežu, pijanim mornarima, zurlama od tikovine, avetima pustinjskih vjetrova, bisernim đinđuvama crne ljubavnice, redovima pred bordelom madam Niko, tezgama u Ulici kokošaka, đubrištima Starog i Novog svijeta, žutim lotosima, svetim kravama, čovjeku-svijeći, budistima koji hodaju kao gazele, ausslanderima nakon teškog rada, baru Zanzibar u kome se skupljaju domaći, pariškim mamurlucima, halucinacijama, azbintu i kokainu, a sve zato što “plavu epohu bilježi istorija”.
Knjiga je pravi udžbenik primijenjene geografije, još bolje koktel putopisnih reportaža Milana Kovačevića, Zuka Džumhura i Željka Malnara (prva od pjesama je i posvećena Zuku Džumhuru, a mnoge autorima koji su ogromnoj većini Barana tada (a sad ne?) bili nepoznati – Allenu Ginsbergu, Khalilu Jubranu, Waltu Whitmanu, Andy Warholu…), pravi spektar civilizacija u 80 stanica knjige poezije, štampane u barskoj štampariji, od barskog izdavača i napisane od (tada) barskog autora.
“Hram zlatnog lotosa” je bio dobro prihvaćen među kolegama, koje su znale o kakvoj je knjizi riječ, pa je Vučković pozivan da čita poeziju širom Crne Gore, ali je ostala društveno nevalorizovana, najviše zbog činjenice da je kritičarska i opštekulturna scena toga doba bila konzervativna i tradicionalistička, nesenzibilna i nedorasla za ovakav vid pjesništva. Očekivano, većini su se najviše dopale radovi sa jasnim asocijacijama i slikama, poput Balkan ekspresa ili Mosta na Seni.“
Željko Milović

O autoru:
Slobodan Vučković je rođen u glavnom gradu Crne Gore, bio bubnjar titogradskog benda “Stelle” još avgusta 1966. godine, pa se pojavljivao kao pridruženi član grupe “Bliss”, a u drugoj polovini sedamdesetih jedan od dva vokala prve crnogorske super-grupe “Titogradska rock selekcija”, da bi potom prešao u barski hard rock bend “Napokon”.
Bio je jedan od pokretača prvih skupnih rock dešavanja vodećih crnogorskih bendova, po uzoru na one u Evropi, “Pop parada”, u Baru, februara 1977. Srednju pomorsku školu (Nautika) u Kotoru završio je 1970, pa plovio tri godine na brodovima “Prekookeanske plovidbe”, a onda na švajcarskoj kompaniji “Tulier”. U Baru se nastanio maja 1977. kada se zaposlio u Luci (organizator rada na brodu, pa referent za odnose sa brodarima, zatim šef smjene na gatu 2).
Boravio je 1976. na putovanju po Istoku, od Istanbula do Indije, što ga je inspirisalo za nagrađivanu zbirku psihodelične hermetične poezije “Cvijet na kamenu” (izdavači: Književna omladina Crne Gore / Omladinski pokret / Univerzitetska riječ, Titograd, 1980), ali i na autobiografsku putopisnu poetsku knjigu “Hram zlatnog lotosa” (Književni klub Bar, 1982), i danas u Crnoj Gori neprevaziđenu u domenu post-hippie poetskog izraza.
Jedan je osnivača agilnog Književnog kluba Bar 1977. godine, a pjesme su mu objavljene u prvom skupnom izdanju poezije u Baru – zborniku” Vertikale”, 1979. Bio je poznat po učešću na čitalačkim sesijama pod nazivom “Književni utorak”, a među “krivcima” je za pokretanje festivala “Susreti pod Starom maslinom”.
Nakon koncerta gitariste John McLaughlina sa indijskom formacijom “Shakti”, aprila 1977, beogradski prestižni muzički časopis “Džuboks” mu na čitavoj strani objavljuje pjesmu “Zov”, posvetu velikom muzičkom učitelju. Vučković se nakon boravka u Indiji u potpunosti okreće istočnjačkim filozofijama, pa prevodi i objavljuje dvije knjige Bhogwan Shree Rajneesha – Osha, indijskog duhovnog majstora i filozofa: “Vječno hodočašće” (Lotos, 1986.) i “O osnovnim ljudskim pravima” (Lotos, 1988.). Pokreće izdavačku djelatnost u okviru edicije “Osho Lotos Knjiga” u kojoj prevodi i objavljuje na desetine naslova svjetski poznatog autora Oshoa. Tokom 1988. odlazi na studijsko putovanje u Indiju gdje izučava istočnjačku kulturu i meditaciju na institutu Multiversity u Osho International Foundation. Do danas je preveo i objavio 16 Oshovih knjiga.
Od 1987. do 2010. U elektonskom izdanju objavio je knjige poezije: “Antiplanetum” (Protestne i pjesme katarze), 1987, “Jutarnji zazen” (haiku poezija), 1992. i “Horizont smiraja” (objektivna poetika), 2010.
Bavi se prevođenjem sa engleskog i italijanskog.
Od 2000. živi i radi u Prčanju, u Boki Kotorskoj.

Zatvaranje festivala: „Mediteranske priče", multimedijalni art projekat
2022-08-27 21:00 | Dvorac kralja Nikole
ZATVARANJE FESTIVALA
„MEDITERANSKE PRIČE”, MULTIMEDIJALNI ART PROJEKAT:
SONJA ĐURANOVIĆ (izložba radova), dr ANASTAZIJA MIRANOVIĆ (modna revija) i unplugged koncert „ANDREA DEMIROVIĆ & BEND”

O projektu:
Multimedijalni art projekat „Mediteranske priče“, kojim se zatvara 35. izdanje „Barskog ljetopisa”, čini izložba slika crnogorske likovne umjetnice Sonje Đuranović i modna kolekcija istoričarke umjetnosti Anastazije Miranović, inspirisana Sonjinim slikarskim opusima „Vrtovi” i „Kaktusi su sada lale”.
Svedena predmetnost samorazvojnih formi, instinktivna arabeska i intuitivna estetika građeni intenzivnim, istovremeno, suptilnim koloritom, karakterišu stvaralaštvo Sonje Đuranović. Modeli u svili Anastazije Miranović sa reprodukcijama Sonjinih slika, svedenošću modelovanja/forme daju slikama potrebnu trodimenzionalnu mobilnost/vitalnost, uz zadržavanje /neremećenje njihove osnovne estetsko-značenjske upečatljivosti/znakovitosti. Upravo, kreativno, intuitivno prepoznavanje i „poštovanje instinktivnog sloja u sopstvenom biću” čini sinergetsku, kohezivnu kopču artističkih priča Sonje Đuranović i Anastazije Miranović.

Biografije:
Sonja Đuranović je diplomirala 1988. godine na Odsijeku za likovno vaspitanje Pedagoške akademije u Nikšiću. Od 1988. do 1992. godine je studirala na Odsijeku za slikarstvo, u klasi prof. Milivoja Unkovića na Akademiji likovnih umjetnosti u Sarajevu, a 1992. je diplomirala na Odsijeku za slikarstvo na Fakultetu likovnih umjetnosti na Cetinju.
Od 1994. godine je članica ULUCG. Izlagala je na više samostalnih i grupnih izložbi u zemlji i inostranstvu. Živi i radi u Podgorici.

Dr Anastazija Miranović, istoričarka umjetnosti, likovna kritičarka i modna dizajnerka, rođena je u Kotoru, gdje je završila osnovnu i srednju školu, kao i školu za Osnovno muzičko obrazovanje. U Beogradu je diplomirala na Filozofskom fakultetu, na grupi za istoriju umjetnosti. Magistrirala je, a potom i doktorirala iz oblasti kulturnog turizma. Ima zvanje istraživača i muzejskog savjetnika, što je posljedica dugogodišnjeg rada u galerijskoj i muzejskoj djelatnosti i relevantnog broja objavljenih stručnih tekstova iz oblasti likovne umjetnosti.
Selektor je mnogih značajnih izložbi u Crnoj Gori i inostranstvu, kao i član respektabilnih stručnih žirija i komisija iz domena likovnih umjetnosti i kulturno-istorijskog nasljeđa. Selektor je i komesar za nacionalne postavke Venecijanskog bijenala likovne umjetnosti za 2015. godinu, najprestižnije smotre likovne umjetnosti na svijetu i višegodišnji je selektor likovnog programa festivala „Barski ljetopis“. Od jula 2013. bila je radno angažovana na Cetinju, kao direktorica Uprave za zaštitu kulturnih dobara, a zatim i kao direktorica Narodnog muzeja Crne Gore. Trenutno upravlja Zavičajnim muzejom u Baru.

O koncertu:
Za sve ljubitelje akustičnog zvuka unplugged nastup Andree Demirović & banda donosi nam jedinstvene obrade domaćih i stranih publici dobro poznatih hitova. Pjesme kada se stvaraju obično nastaju uz klavir ili gitaru, te takvom akustičnom izvedbom želimo direktno prenijeti muzičku energiju u ušuškanoj i intimnoj atmosferi.
Dobro došli na „koncert bez struje“.

Biografija:
Andrea Demirović je rođena 17.06. 1985. god u Podgorici. U Baru završava nižu muzičku školu na odsjeku za klavir. Srednju muzičku školu, na odsjeku za solo pjevanje, završava u Kotoru. Diplomirala je osnovne, a zatim i specijalističke studije na Muzičkoj akademiji na Cetinju na odsjeku muzička pedagogija, tj. harmonija sa harmonskom analizom. Radi kao profesor u nižoj muzičkoj školi u Baru.
Svoju karijeru započinje 2002. god na festivalu Sunčane skale. Svoj prvi studijski album objavljuje 2006. god. Sa albuma su se izdvojile pjesme „Šta će mi dani“, „Previše sam mlada“, „Nisi ti kriv“, „Planina“…
Tri godine kasnije predstavlja Crnu Goru na Eurosongu u Moskvi sa pjesmom „Just get out of my life“ proslavljenog njemačkog kompozitora Ralpha Siegela. Pjesma je postala hit među fanovima Eurosonga, a Andrea je često bila gost na koncertima širom Evrope u organizaciji OGAE (Portugal, Švedska, Španija, Srbija).
Nakon Eurosonga objavila je dva singla u saradnji sa kompozitorom Vladimirom Graićem – „Odlazim“ i „Posveta“.
U junu 2017. god objavljuje singl „Pamti“ (muzika i aranžman Nemanja Nedeljković Nemus, tekst Andrea Demirović) koji je rezultat saradnje sa Zoranom Markovićem Zonjom, koji se potpisuje kao izvršni muzički producent, scenarista, režiser i producent spota . Ovom pjesmom Andrea pravi muzički zaokret u svojoj karijeri, okrenuvši se novom muzičkom pravcu – elektro popu. „Pamti“ se našla na jedinoj relevantnoj regionalnoj top listi „Domaćica“ Mtv Adria, i zadržala se na istoj sedam nedelja.
Na “Monteviziji” 2019. godine predstavila je singl “Ja sam ti san”, za koji je napisala tekst, a koautor je muzike u saradnji sa inostranim timom autora. (Michael James Down, Primoz Poglajen, Adam Featherstone, Will Taylor). I ovoga puta za ekranizaciju pjesme bio je zadužen Zoran Marković Zonjo, koji potpisuje scenario, produkciju i režiju spota.
U maju 2021. godine objavljuje dva ekranizovana singla – “Proljeće“ u saradnji sa produkcijom Džep sa tajnama,autora Momčila Zekoviča Zeka, i elektro baladu „Igra“ čiji je autor Bojan Jovović. Režiju,scenario i produkciju spota za singl „Igra“ takođe potpisuje Zoran Marković Zonjo.
U okviru „Barskog ljetopisa“ do sada je održala dva jazz koncerta, .2016. i 2018. godine.

Knjževno veče „Mediteranski krugovi u poetici Igora Remsa“
2023-07-22 21:00
bARS
Knjževno veče „Mediteranski krugovi u poetici Igora Remsa“
Moderator: Vesna Šoškić
Dvorac kralja Nikole
21.00h
***

Igor Rems, pjesnik i slikar, rođen u Baru. Školovao se u Baru i Beogradu.
Objavio 15 poetskih knjiga. Dobitnik je književnih nagrada: „Povelja Rastko Petrović“ (2000, Beograd), „Naji Naaman“ – međunarodna književna nagrada (2003, Liban), „Kočićevo pero“ (2006, Banja Luka), „Povelja Karađorđević“ (2006, Beograd), „Irin Pirin“ – Sveslovenska nagrada (2009, Bugarska), „Menzionati Straodinari“ -č međunarodna književna nagrada NOSSIDE (2010, Ređo Kalabrija, Italija), „Hermes“ – međunarodna književna nagrada (2011, Larisa, Grčka), „Konstantinove vizije“ (2013, druga nagrada za kratku priču, Niš), „Vidovdanska povelja“ (2017, Podgorica).
Radovi su mu objavaljivani u mnogim stranim i našim antologijama, almanasima i zbornicima, književnim novinama, listovima i časopisima. Prevođen na njemački, engleski, poljski, makedonski, bugarski, grčki, italijanski, rumunski, ukrajinski, lužičkosrpski, španski, turski i francuski jezik. Učesnik je velikog broja festivala u Njemačkoj, Španiji, Italiji, Turskoj, Grčkoj, Rumuniji, Sjevernoj Makedoniji, Srbiji, Crnoj Gori… Po preporuci Ministarstva obrazovanja Ukrajine, pjesma „Jelena“ uvrštena je u školski program za sedmi razred osnovne škole.
Član je Ukrajinske Akademije međunarodnog književnog stvaralaštva i umjetnosti, takođe je član Udruženja Književnika Njemačke, Srbije i Crne Gore.
Imao više samostalnih i grupnih izložbi u zemlji i inostranstvu. Živi u Baru i Kelnu.

Promocija knjige „Preludij disanja” Martine Kosović Piškor
2023-07-23
Promocija knjige „Preludij disanja” Martine Kosović Piškor
moderator: Radomir Petrić
autor: Martina Kosović Piškor
Dvorac kralja Nikole, 23. jul
21.00h

Biografija

Mr Martina Kosović Piškor rođena je u Baru 1971. godine, gdje je završila osnovnu školu i Gimnaziju.
Slovila je za jednu od najtalentovanijih mladih pjesnikinja Crne Gore u srednjoškolskim danima, njeni su radovi izlazili u časopisima, zbornicima, almanasima… Bila je 1988. član jedine urbane skupine mladih stvaralaca u Baru, shodno duhu vremena nazvane „Sekcija mladih pisaca”.
Upisala je Filozofski fakultet u Zagrebu 1990. godine, i završila Kroatistiku, te tamo živjela deset godina. Radila je kao učiteljica hrvatskog jezika, vaspitačica i lektorka na Hrvatskoj radioteleviziji i Kanalu R 1. Magistrica je edukacije hrvatskog jezika i književnosti, uz prvi stepen znanja znakovnog jezika.
Živi u Rijeci od 2001. godine. Na tamošnjem Pravnom fakultetu 2012. godine je završila poslijediplomske specijalističke studije Kriminalističko istraživanje. Majka je dvoje djece.Bila je članica Udruženja Ars Antibari iz Bara od osnivanja do gašenja i objavljivala pjesme u njihovim zbornicima. Nakon gotovo dvodecenijske pauze, od 2012. godine aktivnije se uključuje u književni život regiona. Poetska zbirka „Preludij disanja” je njena prva samostalna knjiga, a nastup na Ljetopisu prvo samostalno književno predstavljanje u rodnom gradu.

Mješoviti pjevački zbor RIJEKA – SEMPRE ALLEGRO
2023-07-23
Mješoviti pjevački zbor
RIJEKA – SEMPRE ALLEGRO
Koncert „Evropska prijestonica kulture 2020. Gradu Baru 2023.“
Plato ispred Dvorca
22.00h

Hor pod nazivom „Mješoviti pjevački zbor Rijeka – Sempre allegro“ osnovan je 22. novembra 2014. godine, s namjerom okupljanja zaljubljenika u muziku i horsko pjevanje. Dirigentica i osnivačica hora je prof. Helga Dukarić Dangubić.
Hor od samog osnivanja učestvuje na mnogobrojnim međunarodnim takmičenjima i osvaja srebrna i zlatna odličja. Dirigentica hora osvojila je i tri nagrade za najboljeg dirigenta.
Kroz svoj program njeguje i promiče kulturno stvaralaštvo matičnog područja, riječke, istarsko-
primorske i uopće hrvatske muzičke baštine, ali i djela svjetske horske literature.
Na koncertu u Šibeniku 27. septembra 2019. na tvrđavi Svetog Mihovila izvedena je “Carmina Burana” Carla Orffa i “Uvertira 1812” Petra Iljiča Čajkovskog. Koncert je završio standing ovacijama oko hiljadu ljudi i odličnim kritikama struke.
Koncert u Baru pod nazivom “Evropska prijestonica kulture 2020. gradu Baru 2023” organizuje Savez Crnogoraca Hrvatske iz Rijeke.

Promocija knjige „Priče pod Rumijom“ Čeda Ratkovića
2023-07-24
bARS
Promocija knjige „Priče pod Rumijom“ Čeda Ratkovića
govore: Miloš Šušter i autor
Moderator: Milan Vujović
Dvorac kralja Nikole
21.00h
***

Čedomir Ratković rođen je 1935. godine u Rapu, nadomak Bara. Školovao se u Baru, Nišu, Titogradu i Beogradu. Školu rezervnih oficira vazduhoplovstva završio je u Rajlovcu pored Sarajeva. Radni vijek započeo je kao elektrotehničar u fabrici ulja i prerade voća „Primorka“ u Baru, potom u „Dalekovodu“ u Titogradu i barskoj Elektrodistribuciji.
Nakon što je završio Višu ekonomsku školu u Beogradu, 1963. je postavljen za direktora trgovinskog preduzeća „Izbor“ iz Bara. Na čelu najvećeg barskog trgovačkog giganta je ostao 20 godina. Pod njegovim patronatom, organizovana su naučna istraživanja koja su rezultirala objavljivanjem dvije važne barske monografije – „Voćnjaci pod Rumijom“ i „Bar, grad pod Rumijom“, koja je postala kamen temeljac svakom daljem istraživanju prošlosti Bara.
Od 1963. godine bio je odbornik u Skupštini Opštine Bar i delegat u više saziva Skupštine Crne Gore. Bio je sekretar SIZ-ova, a zatim i predsjednik Opštine Bar 1984. godine. Od 1986. do 1991. godine obavljao je funkciju delegata Crne Gore u Saveznom vijeću Savezne skupštine.
Autor je specifične knjige „Rodoslov Ratkovića iz Bara – Sustaša“ u kojoj je nakon višegodišnjeg rada detaljno rekonstruisao porodično stablo familije. Tekstove iz prošlosti Bara objavljuje na lokalnim portalima i u časopisima.

Mural/ in progress David Husić
2023-07-26, 2023-08-02
bARS
Mural/ in progress David Husić,
akademski slikar
Uže gradsko jezgro, 26. jul, 2 avgust, 9 avgust, 16 avgust, 23 avgust
***

Program „bARS“ u okviru Barskog ljetopisa 2023. predviđa jednu novinu u lokalnim okvirima. Riječ je o izradi murala sa motivima likova šest poznatih Barana iz sedamdesetih i osamdesetih godina, na umjetnički način, daleko od kiča i banalnosti kojim samouki akteri „ulične umjetnosti“ često obasipaju. Umjetničke forme u vidu murala sve češće krase javne površine gradova, ima ih od Ulcinja do Nikšića, od Beograda do Njujorka, i osim što su zaštitni znakovi grada, imaju i turistički potencijal. Murale u Baru oslikaće akademski umjetnik David Husić. Nakon završetka posljednjeg murala biće štampana prigodna knjižica, svojevrsni post-katalog koji će ispratiti sam čin kreativnog rada.
Likovni umjetnik David Husić (1989) završio je osnovnu školu u Baru, a potom Srednju likovnu na Cetinju. U prijestonici Crne Gore diplomirao je slikarstvo na Fakultetu likovnih umjetnosti Cetinje 2015. godine, u klasi profesora Dragana Karadžića, a potom specijalizirao slikarstvo u klasi profesora Ratka Odalovića. Radio je kao ilustrator u NVO „Planeta znanja” u saradnji sa IDJ-om, a njegov rad na dva murala u Baru izazivao je značajnu pažnju medija.
Učesnik je više kolektivnih izložbi, kao i likovnih kolonija, a publici se predsatvio i specifičnom samostalnom izložbom „Antifraktal”. Živi i stvara u Baru.

Koncert barskih studenata muzičkih akademija
2023-07-27 21:00
Koncert barskih studenata muzičkih akademija: Sergej Levin – klavir, Milena Jaramaz – violina, Dušanka Jaramaz – klavir, Lucija Ulićević – klavir
Dvorac kralja Nikole, 27. jul
21.00h

SERGEJ LEVIN je rođen 2003. godine u Sankt-Peterburgu (Rusija). Školu za osnovno muzičko obrazovanje „Petar II Petrović Njegoš” završio je u Baru u klasi prof. mr Maje Basarab, a Srednju muzičku školu „Vida Matjan” u Kotoru u klasi prof. Ilije Miloševića. U junu 2022. upisuje Muzičku akademiju u Zagrebu u klasi red. prof. art. Đorđa Stanettija.
Tokom školovanja je učestvovao i osvajao nagrade na državnim i međunarodnim takmičenjima u Italiji, Francuskoj, Albaniji, Rusiji, Sjevernoj Makedoniji, Srbiji, Crnoj Gori, kao i na online takmičenjima u Španiji, SAD, Rusiji, Austriji i Češkoj. Pohađao je seminare i masterklasove izvrsnih pijanista i profesora klavira kao što su Bojan Martinović, Alexander Sandler, Yuri Rozum, Alexander Yakovlev, Yuri Bogdanov…

LUCIJA ULIĆEVIĆ (2004) rođena je u Baru. Osnovno muzičko obrazovanje je stekla u ŠOMO „Petar II Petrović-Njegoš“, u klasi prof. Mirjane Rajčić i prof. Ane Vukazić, a završila je kao đak generacije. Srednje muzičko obrazovanje nastavlja u SMŠ „Isidor Bajić” u klasi mr Olge Borzenko, završivši je ove godine.
Tokom školovanja, Lucija je dobitnik više od 25 nagrada na državnim i međunarodnim
takmičenjima. Neke od nagrada koje su obilježile solo izvođenja u posljednje dvije godine su: XXI Međunarodno takmičenje „Pjeter Gaci” 2022. – apsolutna prva nagrada (100), VIII festival pijanizma u Sremskoj Mitrovici 2022 – I-2 nagrada (97), 28. Republičko takmičenje u Beogradu 2023 – I-1 nagrada (100), IX Internacionalno takmičenje „Slavic music festival Belgrade” 2023 – I nagrada (99), III Međunarodno pijanističko takmičenje u Tivtu 2023 – I nagrada (96,50) i XXII Međunarodno takmičenje „Pjeter Gaci” 2023 – apsolutna prva nagrada (100), gdje u Grand finalu takmičenja osvaja „Pjeter Gaci“ nagradu, kao pobjednik čitavog takmičenja.
Lucija pokazuje interesovanje i u kamernom muziciranju. Sa sastavom Trio „Les Beatitudes“ u klasi profesorice Ksenije Mijatović Korom, sa kolegama Aleksandrom Srdićem (trombon), Stefanom Todorovićem (klarinet), kasnije Boškom Jovićem (klarinet), nastupa na koncertima i takmičenjima u Beogradu i Novom Sadu i osvaja prve nagrade.
Dobitnik je Vidovdanske nagrade grada Novog Sada, za postignute rezultate na takmičenjima u toku školske 2021/22. i 2022/23. godine. Dobitnik je stipendije za talentovane učenike Ministarstva prosvjete Crne Gore. Svoje školovanje Lucija nastavlja ove godine na Muzičkoj akademiji na Cetinju, u klasi
profesora klavira i pijaniste Bojana Martinovića.

MILENA JARAMAZ rođena je 2001. u Baru, gdje je i završila Školu za osnovno muzičko obrazovanje, odsjek-violina, u klasi profesora Vatroslava Simića. Dobitnica je diplome Luča 2015. godine, kao i zvanja „Đak generacije” u ŠOMO „Petar II P. Njegoš”. Pohađala je Srednju muzičku školu „Vasa Pavić” u Podgorici, odsjek muzički izvođač – violinista, u klasama prof. Ols Cinksa, Vili Ferdinandija i Marka Simovića. Završila je osnovne studije na Muzičkoj akademiji UCG na Cetinju u klasi prof. Vujadina Krivokapića.
Dobitnica je brojnih nagrada u kategorijama violina-solo i u kamernim sastavima. Takmičenja na kojima je ostvarila uspjehe su: Muzički festival mladih Crne Gore 2010, 2011, 2012, 2013, 2014, 2016 i 2018, Internacionalno takmičenje mladih muzičara „Citta di Barletta”- Barleta, Italija 2010. godine, Međunarodni festival gudača „Stringfest“– Sremska Mitrovica 2012, Međunarodno muzičko takmičenje „Fantast 2014″- Bečej, Međunarodni konkurs „Pjeter Gaci”-Skadar 2017. i 2018, Međunarodni susreti violinista „Josip Slavenski”, Novi Sad, 2017. godine, Međunarodno takmičenje gudača „Zlatne stepenice”, Valjevo, 2019. godine…
U toku studiranja nastupila je kao član Crnogorskog orkestra mladih, a imala je i priliku da nastupa u Crnogorskom simfonijskom orkestru. Trenutno je student prve godine master studija Muzičke akademije na Cetinju, u klasi prof. Vujadina Krivokapića.

DUŠANKA JARAMAZ rođena je 2003. u Baru, gdje je završila Školu za osnovno muzičko obrazovanje, odsjek-klavir, u klasi profesorice Jelene Dobrković. Dobitnica je diplome Luča 2018. godine. Srednju muzičku školu “Vasa Pavić” u Podgorici, odsjek muzički izvođač-klavirista, završila je 2022. godine u klasi profesorice Jelene Krivokapić. Dobitnica je diplome Luča za postignuti odličan uspjeh u svim razredima srednje škole. Iste godine započinje studije na Akademiji umetnosti u Novom Sadu, odsjek muzički izvođač-klavirista, u klasi profesora Aleksandra Đermanovića.
Tokom dosadašnjeg školovanja dobitnica je brojnih nagrada u kategorijama: klavir-solo i u kamernim sastavima. Takmičenja na kojima je ostvarila uspjehe su: Muzički festival mladih Crne Gore 2011, 2013, 2014, 2015, 2017 i 2022. godine, Međunarodno pijanističko takmičenje „Slavenski” Novi Sad, 2012, Međunarodno muzičko takmičenje „Fantast 2014″- Bečej, Internacionalno takmičenje mladih muzičara „Antonio Salieri”-Lenjago, Italija 2016, Međunarodno takmičenje “Petar Konjović” – Beograd, 2016, Internacionalno takmičenje „Andrea Baldi” – Bolonja, Italija 2019, Internacionalno pijanističko takmičenje „Ischia” Napulj, online 2021, Internacionalno pijanističko takmičenje „Four notes” Abu Dabi, online 2021…

Koncert Bojane Brajović (gitara) i Borisa Nikčevića (flauta)
2023-07-30
bARS

Koncert Bojane Brajović (gitara) i Borisa Nikčevića (flauta)
Dvorac kralja Nikole
22.00h

Gitaristkinja Bojana Brajović i flautista Boris Nikčević sarađuju i nastupaju kao duo od 2011. godine. Imali su veliki broj koncerata u Crnoj Gori, Francuskoj, Srbiji i Sloveniji. Tokom 2013. godine su, uz pomoć Ministarstva kulture, realizovali nesvakidašnji projekat “Turneja po Crnoj Gori”, kada su za tri mjeseca održali koncerte u jedanaest crnogorskih gradova.

Tokom 2016. godine su imali uspješne nastupe u Podgorici („Dani gitare“), na Cetinju („Espressivo music festival“), u Beogradu („Guitar art circle“) i Ljubljani. Takođe, nastupili su u Istorijskom muzeju Kremlja, u Moskvi, u čast obilježavanja decenije crnogorske nezavisnosti. U prvoj polovini 2017. su realizovali „Malu sjevernu turneju“ (Kolašin, Bijelo Polje i Berane), u julu su novi repertoar premijerno izveli u Baru, u okviru XXX Barskog ljetopisa, a krajem godine i u KIC Budo Tomović, na festivalu DEUS. U martu 2018. su otvorili prvi međunarodni festival gitare „Guitar fest Bijelo Polje“, a 2020. nastupili u okviru „Podgoričkog kulturnog ljeta“, kao i u avgustu 2022.

Članovi su ansambla „Clazz quintet“, osnovanog da izvodi prevashodno djela francuskog kompozitora Kloda Bulinga. Sa “Clazz quintetom” su, ponovo, tokom 2014.godine, imali turneju po Crnoj Gori. Neobičnu sintezu klasične i džez muzike, koju Buling njeguje u svojim djelima, čula je i publika na nekoliko džez festivala u Crnoj Gori, a regionalnom turnejom „Koncerti bez granica“ predstavili su se publici u Beogradu, Tirani, Ljubljani i Sarajevu. Sa velikim uspjehom su nastupili na velikoj sceni CNP-a, u Podgorici 2019. godine, kao i 2020, u okviru festivala „Dani gitare“.
Bojana i Boris se, pažljivim odabirom repertoara originalno pisanim za duo gitara – flauta, trude da ovaj, na prvi pogled neobični, spoj instrumenata približe širokom auditorijumu.

Koncert Ive Pavlović, klavir
2023-08-01
bARS
Koncert Ive Pavlović, klavir
Dvorac kralja Nikole
21.00h

Iva Pavlović je rođena 2002. godine u Baru.
Osnovnu muzičku školu je završila u Baru, a Srednju muzičku školu za talente „Andre Navarra“ u Podgorici završila u klasi prof. Jelene Dobrković. Paralelno sa Srednjom muzičkom školom, završila je i Gimnaziju u Baru.
Trenutno je studentkinja druge godine klavira na Muzičkoj akademiji u Zagrebu u klasi prof. Dalibora Cikojevića. Tokom školovanja osvajala je brojne nagrade na državnim i međunarodnim takmičenjima. Zlatnu liru je osvojila na XLIV Muzičkom festivalu mladih Crne Gore, prvu nagradu na VII Međunarodnom pijanističkom takmičenju u Smederevu, drugu nagradu na Međunarodnom takmičenju „Polyhymnia“ u Skoplju i na Pijanističkom takmičenju „Slavenski“ u Novom Sadu, treću nagradu na Međunarodnom takmičenju „Nikolai Rubinstein“ u Parizu i Međunarodnom takmičenju „Antonio Salieri“ u Veroni.
Od šestog razreda osnovne škole do kraja srednjoškolskog obrazovanja bila je dobitnica stipendije Ministarstva prosvjete Crne Gore za talentovane učenike. Usavršavala se na seminarima Borisa Kraljevića, Giuliano Mazzoccante, Bojana Martinovića, Vladimira Babina i drugih.

Multimedijalna promocija albuma “Život u e-mollu” VIS “BEŽ”
2023-08-03
bARS

Multimedijalna promocija albuma „Život u e-mollu” VIS „BEŽ”, uz premijeru spota i mini koncert sa gostima
Dublin Pub, Ulica maršala Tita, 3. avgust
22.00h

—————–

—————–
VIS „Bež” je projekat nastao u cilju očuvanja urbane muzičke baštine Bara, i predstavlja spoj rada tri autora – Božidara Gagovića, Edina Dibre i Željka Milovića na pjesmama koje su nastale u periodu 1985-1990.
EP “Život u e-mollu” (izdavač: Mediteran Multimedia) čini šest pop pjesama (pet novih i bonus), usnimljenih na akustičnim instrumentima u novim, bogatijim aranžmanima nego što su bile u izvornim varijantama. Na EP-u će biti ponuđeni i sačuvani rijetki dokumentarni snimci svirki uz akustične gitare na raznim lokacijama u Baru, od Ahmetovog brijega do morske obale, što je tada bila gotovo pa uobičajena praksa.
U nastanku albuma su, pored Gagovića, Dibre i Milovića, sarađivali i drugi barski muzičari.
Osamdesetih je Bar bio jedini grad u republici koji je imao tri pop-rock grupe sa objavljenim nosačima zvuka. Pored te tri, u gradu su funkcionisala još četiri sastava koja iza sebe nisu ostavila nosač zvuka. Neke od tih nesnimljenih pjesama su rekonstruisane i na ovom EP-u ostavljene kao trajni zapis. Sve aktivnosti u vezi nastanka EP „Život u e-mollu” (studio, aranžiranje, produkcija i postprodukcija, štampanje i objavljivanje CD-a, promocija…) obavljene su u Baru.
Realizacija projekta omogućena je sredstvima Opštine Bar nakon Konkursa za raspodjelu sredstava nevladinim organizacijama za 2023. godinu.
Božidar Gagović je danas na čelu poznate rock grupe „Akademia”, a osamdesetih je svirao u barskim grupama „Carlo V”, „Ponoćni ritam” i „Don Kihot”. Željko Milović je književnik, publicista i novinar, a osamdesetih je bio vokal barske grupe „The Acropolyss Band”. Njih dvojica su sarađivali prvi put u okviru acoustic-post-punk benda „Crni labud” 1988. godine. Edin Dibra je multiinstrumentalista mlađe generacije, snimatelj i producent, a sarađivao je sa velikim brojem aktuelnih crnogorskih i regionalnih muzičara.
Promocija albuma u „Dublin Pubu”, kultnom mjestu alternativne pop-rock kulture, biće praćena premijernim izdanjem video spota i mini-koncertom, uz brojne goste.

Izložba fotografija „Crno bijeli Bar u koloru”
2023-08-05
bARS
Izložba fotografija „Crno bijeli Bar u koloru”
Korzo, kod spomenika Popa Dukljanina, 5. avgust
21.00h

Izložba fotografija na barskom korzou postala je jedna od omiljenih konstanta programa bARS u okviru Barskog ljetopisa.
Postavka na atraktivnom mjestu omogućava da fotografije vidi mnogo veći broj ljudi, Barana i njihovih gostiju, nego što bi bio slučaj u zatvorenim prostorijama.
Ovogodišnja izložba – „Crno bijeli Bar u koloru” – donosi, po prvi put u našem gradu, set od stotinjak retuširanih a potom kolorizovanih crno-bijelih fotografija grada, od početka XX vijeka do Drugog svjetskog rata. Nastavlja niz aktivnosti na očuvanju i promociji nasljeđa barske opštine, započete izložbama „Bar. Ljudi.” i „Bar. Događaji.” iz protekle dvije godine.
Izložba na gradskom korzou omogućava da što veći broj ljudi zakorači u svojevrsni vremeplov i vidi kako su nekad, u punom sjaju, izgledali ambijenti danas izmijenjeni gotovo do neprepoznatljivosti.
Autori izložbe su Željko Milović, koji je koncipirao postavku, sakupio i odabrao fotografije, te Semir Karastanović, koji potpisuje obradu materijala, dizajn i izradu foto-panoa, a koji se fotografijom, video produkcijom i grafičkim dizajnom bavi od 1994. godine, samostalno ili u sklopu tima kompanije „Media Pro”. Njih dvojica su i autori dokumentarnog filma „Bar na vremenskoj kapiji”.
